钦定古今图书集成/理学汇编/经籍典/第043卷
## 钦定古今图书集成/理学汇编/经籍典/第043卷

| 钦定古今图书集成 理学汇编 第四十三卷 |

| |

第四十三卷目录

经籍总部纪事五

经籍典第四十三卷

《北齐书文襄六王传》：“河南康舒王孝瑜，字正德，文襄
长子也。爱文学，读书敏速，十行俱下。”

广宁王孝珩文襄第二子也。爱赏人物学涉经史好
缀文有伎艺。

《卢文伟传》：“文伟少孤，有志尚，颇涉经史，为乡闾所敬。”
《魏兰根传》：“兰根，钜鹿下曲阳人也。父伯成，魏太山太
守。兰根身长八尺，仪貌奇伟，汎览群书，诵《左氏传》《周
易》，机警有识悟。太昌初，除仪同三司，加开府。族弟明
朗，颇涉经史，历平阳守。”

《崔㥄传》：㥄字长孺，河东武城人，有名望，为当世所知。
赵郡李浑尝䜩聚名辈诗酒正懽哗，㥄后到，一坐无
复谈话者。郑伯猷叹曰：“身长八尺，面如刻画，謦欬为
洪钟响，胸中贮千卷书，使人那得不服。”㥄历览群书，
兼有词藻，自中兴之后，迄于武帝，诏诰表檄，多㥄所
为。

《杜弼传》：“弼字辅元，幼聪敏，家贫无书。年十二，寄郡学
受业。讲授之际，师每奇之。高祖破西魏于邙山，命为
露布，手即书绢，奉使诣阙。魏帝见之于九龙殿曰：‘朕
始读《庄子》，便值秦名，定是体道得真，元同齐物。闻卿
精学，聊有所问，经中佛性法性，为一为异？弼对曰：‘佛
性法性，止是一理。诏又问曰：‘佛性既非法性，何得为
一’’’？”对曰：“性无不在，故不说二。”诏又问曰：“说者皆言法
性宽，佛性狭，宽狭既别，非二如何？”弼又对曰：“在宽成
宽，在狭成狭，若论性体，非宽非狭。”诏问曰：“既言成宽
成狭，何得非宽非狭？若定是狭，亦不能成宽。”对曰：“以
非宽狭，故能成宽狭。宽狭所成虽异，能成恒一。”上悦
称善，乃引入经书库，赐《地持经》一部、帛一百匹。平阳
公淹为并州刺史。高祖又命弼带并州骠骑府长史。
弼性好名理，探味元宗，自在军旅，带经从役。注《老子
道德经》二卷，表上之。诏答云：“历览新注，所得已多，嘉
尚之来，良非一绪。已敕杀青编，藏之延阁。”又上一本
于高祖，一本于世宗。弼儒雅宽恕，尤晓吏职，所在清
洁，为吏民所怀。耽好元理。老而愈笃。又注《庄子惠施
篇》《易》上下系名。新注《义苑》并行于世。

《李公绪传》：“公绪字穆叔，性聪敏，博通经传，尤善阴阳
图纬之学，潜居自得，雅好著书，撰《典言》十卷，又撰《质
疑》五卷、《丧服章句》一卷、《古今略记》二十卷、《元子》五卷、
《赵语》十三卷，并行于世。”

《萧放传》：“放字希逸，武平中待诏文林馆。放性好文咏，
在宫中披览书史及近世诗赋，累迁散骑常侍。”
《杨愔传》：“愔小名秦王。六岁学史书，十一受诗《易》，好《左
氏春秋》。幼丧母，曾诣舅源子恭，子恭与之饮，问读何
书？”曰：“‘诵诗’。子恭曰：‘诵至渭阳未邪’？愔便号泣感噎。子
恭亦对之歔欷。遂为之罢酒，自居大位，前后赏赐，积
累巨”万，散之九族，架箧之中，唯有书数千卷。愔所著
诗赋表奏书论甚多，门人鸠集所得者万馀言。
《裴诹之传》：“诹之字士正，少好儒学，释褐太学博士。尝
从常景借书百卷，十许日便返。景疑其不能读，每卷
策问，应答无遗。景叹曰：‘应奉五行俱下，襧衡一览便
记。今复见之于裴生矣’。”

《陆卭传》：“卭字云驹，少机悟，美风神，好学不倦，博览群
书，五经多通大义，善属文，甚为河间邢卲所赏。所著
文章十四卷。”

《邢卲传》：“卲字子才，十岁便能属文，雅有才思，聪明彊
记，日诵万馀言。族兄峦有《人伦鉴》，谓子弟曰：‘宗室中
有此儿，非常人也。少在洛阳，会天下无事，与时名胜，
专以山水游宴为娱，不暇勤业。尝因霖雨，乃读《汉书》，
五日略能遍记之。后因饮谑倦，方广寻经史，五行俱
下，一览便记，无所遗忘。文章典丽，既赡且速。年未二’”
十，名动衣冠，博览坟籍，无不通晓。晚年尢以《五经》章
句为意，穷其旨要，吉凶礼仪，公私谘禀，质疑去惑，为
世指南。每公卿会议，事关典政，卲援笔立成，证引该
洽。帝命朝章，取定俄顷。词致宏远，独步当时，与济阴
温子昇为文士之冠，世论谓之“温、邢。”钜鹿魏收，虽天
才艳发，而年事在二人之后，故子昇死后，方称邢、魏。
焉。有书甚多，而不甚雠校，见人校书，常笑曰：“何愚之
甚！天下书至死读不可遍，焉能始复校此。”日思误书，
更是一适。妻弟李季节才学之士，谓子才曰：“世间人
多不聪明，思误书何由能得？”子才曰：“若思不能得，便
不分读书《辛术传》术少爱文史，晚更修学，虽在戎旅，手不释卷，
及定淮南，凡诸资物，一毫无犯。唯大收典籍，多是宋
齐、梁时佳本，鸠集万馀卷，并顾、陆之徒名画，二王已
下书法，数亦不少，俱不上王府，唯入私门。及还朝，颇
以馈遗权要，物议以此少之。

《祖珽传》：“珽为秘书丞，领舍人，事文襄。州客至，请卖《华
林遍略》。文襄多集书人，一日一夜写毕，退其本曰：‘不
须也’。珽以《遍略》数秩质钱樗蒱，文襄杖之四十。及文
襄遇害，元康被伤创重，倩珽作书，属家累事珽乃盗
元康家书数千卷，又盗官《遍略》一部。事发，文宣付从
事中郎王士雅推检，珽便尔私迯。黄门郎高德正云：
‘珽自知有犯，惊恐是常。但宣一命，向秘书称奉并州
约束，须《五经》三部，仰丞亲检校催遣。如此，则珽意安，
夜当还宅，然后掩取’。”珽果还宅。文宣宽其罚，免死除
名。

《阳休之传》：“休之字子烈，隽爽有风，好学不倦，博综经
史，文章典正。所著文集三十卷，又撰《幽州人物志》，并
行于世。”

《儒林传》：“李铉字宝鼎，渤海南皮人也。九岁入学，书《急
就篇》，月馀便通。年十六，从浮阳李周仁受《毛诗》《尚书》，
章武刘子猛受《礼记》，常山房虬受《周官》《仪礼》，渔阳鲜
于灵馥受《左氏春秋》，诣大儒徐遵明，受业五年，便自
潜居，讨论是非，撰定《孝经》《论语》《毛诗》《三礼》义疏及《三
传异同》《周易》义例，合三十馀卷。用心精苦，曾三冬不”
畜枕，每至睡时，假寐而已。燕、赵间能言经者，多出其
门。年三十六，以乡里寡文籍，来游京师，读所未见书，
以去圣久远，文字多有乖谬，乃喟然有刊正之意。遂
览《说文》，爰及苍、雅，删正六艺经注中谬字，名曰《字辨》。
历国子博士。时废帝在东宫，显祖诏铉以经入授，甚
见优礼。

刁柔字子温渤海人少好学综习经史尢留心礼仪
性强记至於氏族内外多所谙悉天保初除国子博
士。

张买奴平原人经义该博门徒千馀人诸儒咸推重
之。

邢峙字士峻河间郑人少好学耽翫坟典通三礼左
氏春秋天保初举孝廉迁国子助教以经入授皇太
子。

刘昼，阜城人。少爱学，恨下里少坟籍，便杖策入都。太
府少卿宋世良家多书，乃造焉。世良纳之。恣意披览，
昼夜不息。每云：“使我数十卷《书》行于后世，不易齐景
之千驷也。”

马敬德，河间人。少好儒学，负笈随大儒徐遵明学，沈
思研求，昼夜不倦。举孝廉不就。至京，请试经业，问十
馀条并通。擢授国子助教。

权会字正理河间郑人少受郑易探赜索隐妙尽幽
微诗书三礼文义该洽兼明风角妙识元象。

张雕北平人雅好古学遍通五经尤明三传世祖即
位值帝侍讲入授后主经书。

孙灵晖，长乐武强人，魏大儒秘书监惠蔚之族曾孙
也。惠蔚一子早卒，其家书籍多在焉。灵晖年七岁，便
好学，日诵数千言。征为国子博士，授南阳王经。
灵晖子万寿，聪识机警，博涉群书，《礼》传俱通大义。历
豫章长史。

《文苑传》：“樊逊字孝谦，河东北猗氏人。专心典籍，天保
五年，擢第第一。七年，诏令校定群书，供皇太子。逊请
牒借本，参校得失，凡得本三千馀卷，五经诸史，殆无
遗阙。”

颜之推字介父勰梁湘东王绎镇西府谘议参军世
善《周官》《左氏》学之推早传家业年十二值绎自讲庄
老便预门徒虚谈非其所好还习礼传博览群书无
不该洽词情典丽甚为西府所称有文三十卷家训
二十篇并行于世。

《循吏传》：“宋世良字元友，强学好属文，撰《字略》五篇，《宋
氏别录》十卷。从子孝王亦好缉缀文藻，形貌短陋，而
好臧否人物，时论甚疾之。为北平王文学，求入文林
馆，不遂，因非毁朝士，撰《别录》二十卷。会平齐，改为《关
东风俗传》，更广见闻，勒成三十卷。以上之言多妄谬，
篇第冗杂，无著述体。”

郎基字世业，中山人。汎涉坟典，尤长吏事。基性清慎，
无所营求，曾语人云：“任官之所，木枕亦不须作，况重
于此事。”唯颇令写书。潘子义曾遗之书曰：“‘在官写书，
亦是风流罪过’。基答书曰：‘观过知仁，斯亦可矣’。”
《周书文帝十三子传》：“赵僭王招，字豆卢突，幼聪颖，博
涉群书，好属文，学庾信体，词多轻艳。”

《贺拔胜传》：“胜自居重位，始爱坟籍，乃招引文儒，讨论
义理。性又通率，重义轻财，身死之日，唯有随身兵仗，
及书千馀卷而已。”

《于谨传》：“谨字思敬，河南洛阳人也。性沉深，有识量，略
窥经史，尢好孙子兵书。历雍州牧。”

《贺兰祥传》：“父初真，少知名，为乡闾所重，尚太祖姊建安长公主。祥年十一而孤，居丧合礼。长于舅氏，特为
太祖所爱，虽在戎旅，常博延儒士，教以书传。时既与
梁通好，公私赠遗，一无所受。梁岳阳王萧察钦其节
俭，乃以竹屏风𫄨绤等物，及以经史赠之，祥难违其
意，取而付诸所司。太祖后闻之，并以赐祥。”

《苏绰传》：“绰字令绰。少好学，博览群书，尤善算术，著《七
经论》行于世。”

《卢辩传》：“辩字景宣，范阳人。少好学，博通经籍。举秀才，
为太学博士。太祖以辩有儒术，甚礼之。”

《李贤传》：“李基字仲和。幼有声誉，美容仪，善谈论，涉猎
群书，尤工骑射。太祖召见，奇之。”

《长孙绍远传》：“绍远父稚，魏太师录尚书、上党王。绍远
性宽容，有大度，望之俨然，朋侪莫敢亵狎。雅好坟籍，
聪慧过人。时稚作牧寿春，绍远幼年甫十三。稚管记
王硕闻绍远彊记，心以为不然，遂白稚曰：‘伏承世子
聪慧之姿，发于天性，目所一见，诵之于口。此既历世
罕有，窃愿验之。于是命绍远试焉。读《月令》数纸，才一’”
遍，诵之若流，自是硕乃款服。

《陆腾传》：“腾父旭，性雅澹，好《老》《易》纬候之学，撰《五星要
诀》及《两仪真图》，颇得其指要。太和中，征拜为中书博
士。”

《韦敻传》：“敻所居之宅，枕带林泉，对翫琴书，萧然自乐。
武帝以佛道儒三教不同，诏敻辨其优劣。敻以三教
虽殊，同归于善，其迹似有深浅，其致理殆无等级，乃
著三教序奏之，帝览而称善。少爱文史，留情著述，手
自抄录数十万言。晚年虚静，唯以体道会真为务。旧
所制述，咸削其槁，故文笔多并不存。”

《梁士彦传》：“士彦少任侠，好读兵书，颇涉经史。”

《申徽传》：“徽少与母居，尽心孝养，及长好经史。”

《柳敏传》：“敏九岁而孤，事母以孝闻。性好学，涉猎经史，
阴阳卜筮之术，靡不习焉。”

《卢柔传》：“柔性聪敏好学，未弱冠，解属文，但口吃不能
持论。所作诗颂碑铭檄表启行于世者数十篇。子恺，
字长仁，涉猎经史，有当世干。”

《唐瑾传》：瑾性温恭，有器量，博涉经史，雅好属文。于谨
南伐江陵，以瑾为元帅府长史，军中谋略，多出瑾焉。
及军还，诸将多因掳掠大获财物，瑾一无所取，唯得
书两车，载之以归。或白文帝曰：“唐瑾大有辎重，悉是
梁朝珍玩。”文帝初不信之，然欲明其虚实，密遣使检
阅之，唯见坟籍而已，乃叹曰：“孤知此人来二十许年”，
明其不以利干义。向若不令检视，恐常人有投杼之
疑，所以益明之耳。凡受人委任，当如此也。论平江陵
功，进爵为公。撰《新仪》十篇。所著赋、颂、碑诔二十馀万
言。

《裴宽传》：“宽弟汉借人异书，必躬自录本，至于疹疾弥
年，亦未尝释卷。”

《赵善传》：“善好学，涉猎经史，美容仪，沈毅有远量。”
《郑孝穆传》：“孝穆幼而谨厚，以清约自居，年未弱冠，涉
猎经史。子译，幼聪敏，涉猎群书，尤善音乐，有名于时。”
《崔谦传》：“谦幼聪敏，神彩嶷然。及长，深沈有识量，历观
经史，不持章句，志在博闻而已。”

《薛慎传》：“慎字佛护，好学能属文，善草书。起家丞相府
墨曹参军。太祖于行台省置学，取丞郎及府佐德行
明敏者充生，悉令旦理公务，晚就讲习。先六经，后子
史。又于诸生中𥳑德行淳懿者，侍太祖读书。慎与李
璨及陇西李伯良、辛韶、武功苏衡、谯郡夏侯裕、安定
梁旷、梁礼、河南长孙璋、河东裴举、薛同、荥阳郑朝等”
十二人并应其选。太祖雅好谈论，并简名僧深识元
宗者一百人，于第内讲说。又命慎等十二人兼学佛
义，使内外俱通。由是四方竞为大乘之学。有《文集》颇
行于世。

《裴果传》：“果子孝仁，幼聪敏，涉猎经史，有誉于时。”
《寇儁传》：“大统五年，拜秘书监。时军国草创，坟典散逸，
儁始选置令史，抄集经籍，四部群书，稍得周备。”
《韩褒传》：“褒少有志尚，好学而不守章句。其师怪而问
之，对曰：‘文字之间，常奉训诱，至于商较异同，请从所
好。师因此大奇之。及长，涉猎经史，深沈有远略’。”
《裴文举传》：“文举少忠谨，涉猎经史。”

《柳虬传》：“虬年十三，便专精好学，时贵游子弟就学者，
并车服华盛，唯虬不事容饰。遍授五经，略通大义，兼
博涉子史，雅好属文。”

《吕思礼传》：“思礼性温润，不杂交游。年十四，受学于徐
遵明，长于论难，诸生为之语曰：‘讲书论易，其锋难敌’。
十九，对策高第。思礼好学有文才，虽务兼军国，而手
不释卷。昼理政事，夜则读书，令苍头执烛，烛烬夜有
数升。沙苑之捷，命为露布，食顷便成。太祖叹其工而
且速。所为碑诔表颂，并传于世。”

《薛寘传》：“寘所著文笔二十馀卷，行于世。”又撰《西京记》
三卷，引据该洽，世称其“博闻焉。”

《薛憕传》：“先是憕从祖真度与族祖安都拥徐兖归魏，
其子怀儁见憕，甚相亲善。属尔朱荣废立，遂还河东止怀儁家。不交人物，终日读书，手自抄略二百卷。”
《颜之仪传》：“之仪幼颖悟，三岁能读《孝经》。及长博涉群
书。”

《庾信传》：“信字子山，南阳新野人。祖易，齐征士。父肩吾，
梁散骑常侍中书令。信幼而俊迈，聪敏绝伦，博览群
书。”

《萧㧑传》：“㧑性温裕，有仪表。年十二入国学，博观经史，
雅好属文。”

《萧世怡传》：“世怡幼而聪慧，颇涉经史。”

《萧圆肃传》：“圆肃字明恭，梁武帝之孙，武陵王纪之子
也。风度淹雅，敏而好学。建德三年，授太子少傅，乃作
《少傅箴》。有文集十卷，又撰时人诗笔为《文海》四十卷，
《广堪》十卷，《淮海乱离志》四卷，行于世。”

《萧大圜传》：“大圜字仁显，梁简文帝之子。幼而聪敏，神
情俊悟，年四岁能诵《三都赋》及孝经、《论语》。七岁居母
丧，便有成人之性。梁元帝封晋熙郡王，乃屏绝人事，
恒以读诗、礼、书、《易》为事。元帝尝自问五经要事数十
条，大圜辞约指明，应答无滞，元帝甚叹美之。及于谨
军至，元帝乃令使请和，大圜副焉，其实质也。太祖以”
客礼待之。保定二年，封始宁县公。俄而开麟趾殿，招
集学士，大圜预焉。《梁武帝集》四十卷，《简文集》九十卷，
各止一本。江陵平后，并藏秘阁。大圜既入麟趾，方得
见之，乃手写二集，一年并毕，识者称叹之。建德四年，
除滕王逌友。逌尝问大圜曰：“吾闻湘东王作《梁史》有
之乎？馀传乃可抑扬，《帝纪》奚若隐则非实，记则攘羊。”
对曰：“言者之妄也。如使有之，亦不足怪。昔汉明为《世
祖纪》，章帝为《显宗纪》，殷鉴不远，足为成例。且君子之
过，如日月之蚀，彰于四海，安得而隐之？如有不彰，亦
安得而不隐？盖子为父隐，直在其中，讳国之恶，抑又
礼也。”逌乃大笑。大圜性好学，务于著述，撰《梁旧事》三
十卷、《寓记》三卷、《士丧仪注》五卷，《要决》两卷，并《文集》二
十卷

《刘璠传》：璠少好读书，兼善文笔。著《梁典》三十卷，有集
二十卷，行于世。子祥，字休征，年十岁能属文，十二通
五经。初，璠所撰《梁典》始就，未及刊定，卒。临终谓休征
曰：“能成我志，其此书乎。”休征治定缮写，勒成一家，行
于世。

《儒林传》：“卢光字景仁，博览群书，精于《三礼》，善阴阳，解
钟律，好元言。”

沉重字德厚。学业该博，为当世儒宗。至于阴阳图纬，
道经释典，靡不毕综。又多所撰述，咸得其指要。其行
于世者，《周礼义》三十一卷、《仪礼义》三十五卷、《礼记义》
三十卷、《毛诗义》二十八卷、《丧服经义》五卷、《周礼音》一
卷、《仪礼音》一卷、《礼记音》二卷、《毛诗音》二卷。

樊深字文深弱冠好学负书从师于三河讲习五经
昼夜不倦既专经。又读诸史及苍雅篆籀阴阳卜筮
之书学虽博赡讷于辞辨故不为当时所称撰孝经
丧服问疑各一卷撰七经异同说三卷义经略论并
月录三十一卷并行于世。

熊安生字植之。少好学，励精不倦，遂博通“五经”，讨论
图纬，捃摭异闻，先儒所未悟者皆发明之。所撰《周礼
义疏》二十卷、《礼记义疏》四十卷、《孝经义疏》一卷，并行
于世。

乐逊字遵贤闻硕儒途遵明领徒赵魏乃就学孝经
丧服。《论语》诗书礼易左氏春秋大义魏废帝二年太
祖诏逊教授诸子在馆六年与诸儒授经业所著孝
经。《论语》毛诗左氏春秋序论十馀篇。又著春秋序义
通贾氏成说发杜氏违辞理并可观。

《艺术传》：“姚僧垣次子最，字士会，博通经史，尤好著述。
年十九，随僧垣入关。世宗盛聚学徒，校书于麟趾殿，
最亦预为学士。撰《梁后略》十卷，行于世。”

黎景熙字季明少好读书性强记默识好占元象颇
知术数而落魄不事生业有书千馀卷虽穷居独处
不以饥寒易操。

萧察子岿字仁远所著文集及孝经。《周易》义记及大
小乘幽微并行于世。

蔡大宝，字敬位，少孤，而笃学不倦。善属文。初以明经
对策第一，解褐武陵王国左常侍。尝以书干仆射徐
勉，大为勉所赏异，乃令与其子游处，所有坟籍，尽以
给之。遂博览群书，学无不综察。初出第，勉乃荐大宝
为侍读。所著《文集》三十卷。

甄元成字敬平中山人博达经史善属文有集二十
卷。

岑善方字思义有器局博综经史善于辞令所著文
集十卷。

宗如周有才学。子希华，博通经术，为荆楚儒宗。
萧欣幼聪警，博综坟籍，有集三十卷，又著《梁史》百卷，
遭乱失本。

徐岳少方正博通经史。

高丽传书籍，有“《五经》《三史》《三国志》《晋阳秋》。”

《隋书炀三子传》：“燕王倓，字仁安，敏慧美姿仪。炀帝于诸孙中特所钟爱，常置左右。性好读书，尤重儒素。
齐王暕，字世朏，小字阿孩。美容仪，疏眉目。少为高祖
所爱。及长，颇涉经史。”

《苏威传》：“威子夔，字伯尼，少聪敏有口辩，八岁诵《诗》《书》。
年十四诣学，与诸儒论议，词致可观，见者莫不称善。
及长，博览群言，尤以锺律自命。”

《李德林传》：“德林幼聪敏，年十五，诵五经及古今文集，
日数千言。俄而该博坟典，阴阳纬候，无不通涉。”
《杨异传》：“异九岁丁父忧，哀毁过礼。及免丧之后，绝庆
吊，闭户读书。数年之间，博涉书记。”

《牛弘传》：“弘开皇初，迁授散骑常侍，秘书监。弘以典籍
遗逸，上表请开献书之路。上纳之，于是下诏献书一
卷，赉缣一匹。一二年间，篇籍稍备。性宽厚，笃志于学，
虽职务繁杂，书不释手，有文集十三卷。”

《宇文庆传》：文庆少以聪敏见知，周初，受业东观，颇涉
经史，既而谓人曰：“书足记姓名而已，安能久事笔砚，
为腐儒之业。”

《长孙炽传》：“炽性敏慧，颇涉群书。建德初，武帝尚道法，
尤好元言，求学兼经史善于谈论者，为通道馆学士，
炽应其选。”

《韩擒虎传》：“擒虎性好书，经史百家皆略知大旨。周太
祖见而异之，令与诸子游集。”

《薛胄传》：胄少聪明，每览异书，便晓其义，常叹训注者
不会圣人深旨，辄以意辩之，诸儒莫不称善。

《杨汪传》：汪少好斗，长更折节勤学，专精《左氏传》，通《三
礼》。解褐周冀王侍读，王甚重之，每曰：“杨侍读德业优
深，孤之穆生也。”其后问礼于沉重受《汉书》于刘臻，二
人推许之，曰：“吾弗如也。”由是知名。炀帝即位，拜国子
祭酒。帝令百寮就学，与汪讲论，天下通儒硕学多萃
焉。论难锋起，皆不能屈。帝令御史书其问答奏之，省
而大悦，赐良马一匹。

《卢思道传》：思道聪爽俊辩，通侻不羁。年十六，遇中山
刘松，松为人作碑铭以示思道，思道读之多所不解，
于是感激，闭户读书，师事河间邢子才。后思道复为
文以示刘松，松又不能甚解。思道乃喟然叹曰：“学之
有益，岂徒然哉。”因就魏收借异书，数年之间，才学兼
著。有集三十卷，行于世。

思道从父兄昌衡，小字龙子，风神澹雅，容止可法，博
涉经史。

《明克让传》：克让父山宾，梁侍中。克让少好儒雅，善谈
论，博涉书史，所览将万卷。《三礼》礼论，尢所研精，龟䇲
历象，咸得其妙。年十四，释褐湘东王法曹参军。时舍
人朱异在仪贤堂讲《老子》，克让预焉。梁灭，归于长安。
周明帝引为麟趾殿学士。武帝即位，复征为露门学
士。著《孝经义疏》一部，《古今帝代记》一卷，《文类》四卷，《续
名僧记》一卷，《集》二十卷

《魏澹传》：“澹年十五而孤专好学，博涉经史，善属文，词
采赡逸。为殿中侍御史，与尚书左仆射魏收、吏部尚
书阳休之、国子博士熊安生同修五礼，又与诸学士
撰御览，复与李德林俱修国史。高祖受禅，令注《庾信
集》，复撰《笑苑》《词林集》。世称其博物。数年，迁著作郎，仍
为太子学士。高祖以魏收所撰书褒贬失实，平绘为”
《中兴书》，事不伦序，诏澹别成《魏史》。澹自道武下及恭
帝，为十二纪，七十八传，别为《史论》及例一卷，并目录，
合九十二卷。澹之义例，与魏收多所不同，书甚简要，
大矫收、绘之失。有文集三十卷。

《陆爽传》：“爽少聪敏，年九岁就学，日诵二千馀言。齐尚
书仆射杨遵彦见而异之，累转中书侍郎。及齐灭，周
武帝闻其名，与阳休之等十馀人俱征入关。诸人多
将辎重，爽独载书数千卷。高祖受禅，迁太子洗马，与
左庶子宇文恺等撰《东宫典记》七十卷。”

《杜台卿传》：“台卿少好学，博览书记，解属文。仕齐，历黄
门侍郎。及周武帝平齐，归于乡里，以《礼记》《春秋》讲授
子弟。开皇初，被征入朝。台卿尝采《月令》，触类而广之
为书，名《玉烛宝典》十二卷。至是奏之，赐绢二百匹。台
卿患聋，不堪吏职，请修国史，上许之，拜著作郎。有集
五卷，撰《齐记》二十卷，并行于世。”

《辛德源传》：“秘书监牛弘以德源才学显著，奏与著作
郎王劭同修国史。德源每于务隙撰集注《春秋三传》
三十卷，注《扬子法言》二十三卷。有集二十卷。又撰《政
训》《内训》各二十卷。”

《柳𧦬传》：“𧦬少聪敏，解属文，好读书，所览将万卷。仁寿
初，为东宫学士，以其好内典，令撰《法华》，元宗为二十
卷奏之。太子览而大悦，赏赐优洽，侪辈莫与为比。”
《许善心传》：“善心幼聪明，有思理，所闻辄能诵记，多闻
默识，为当世所称。家有旧书万馀卷，皆遍通涉。”
《李文博传》：“文博好学不倦，名教义理，特所留心。每读
书至治”乱得失，忠臣烈士，未尝不及覆吟翫。开皇中，
为羽骑尉，特为吏部侍郎薛道衡所知，恒令在听事
帷中披检书史，并察已行事。若遇政治善事，即抄撰
记录，如选用疏谬，即委之臧否。道衡每得其语，莫不欣然从之。后直秘书内省，典校坟籍。守道居贫，晏如
也。文博本为经学，后读史书，于诸子及论尤所该洽。
性长议论，亦善属文。著《治道集》十卷，大行于世。
于《仲文传》：仲文字次武。父寔，周大左辅、燕国公。仲文
少聪敏，髫龀就学，耽阅不倦。其父异之曰：“此儿必兴
吾宗矣。”九岁尝于云阳宫见周太祖。太祖问曰：“闻儿
好读书，书有何事？”仲文对曰：“资父事君，忠孝而已。”太
祖甚嗟叹之。其后就博士李祥受“《周易》《三礼》”，略通大
义，撰《汉书刊繁》三十卷，《略览》三十卷。

《鲍宏传》：宏受均州刺史。初，周武帝敕宏修皇室谱一
部，分为常绪、疏属、赐姓三篇。有集十卷行于世。
《郎茂传》：茂少敏慧。七岁诵《骚》《雅》，日千馀言。十五，师事
国子博士河间权会，受《诗》《易》、三礼及元象形名之学。
又就国子助教长乐张率礼受“三传”群言，至忘寝食。
家人恐茂成病，恒节其灯烛。及长，称为学者。

《宇文恺传》：“恺撰《东都图记》二十卷，《明堂图议》二卷，《释
疑》一卷，见行于世。”

《王劭传》：“劭少沉默，好读书。齐太子舍人，待诏文林馆。
时祖孝征、魏收、阳休之等尝论古事，所有遗忘，讨阅
不能得，因呼劭问之。劭具论所出，取书验之，一无舛
误。自是大为时人所许，称其博物。高祖受禅，授著作
佐郎，以母忧去职。在家著《齐书》。时制禁私撰史，为内
史侍郎李元操所奏。上怒，遣使收其书，览而悦之。于”
是起为员外散骑侍郎，修起居注。劭在著作将二十
年，专兴国史，撰《隋书》八十卷，多录口敕，又采迂怪不
经之语，及委巷之言，以类相从，为其题目。辞义繁杂，
无足称者，遂使隋代文武名臣列将善恶之迹，堙没
无闻。初撰《齐志》，为编年体二十卷，复为《齐书》纪传一
百卷，及《平贼记》三卷，或文词鄙野，或不轨不物，骇人
视听，大为有识所嗤鄙。然其采摘经史谬误，为《读书
记》三十卷，时人服其精博。爰自志学，暨乎暮齿，笃好
经史，遗落世事。用思既专，性颇恍惚。每至对食，闭目
凝思。盘中之肉，辄为仆从所啖。劭弗之觉，唯责肉少，
数罚厨人。厨人以情白劭，劭依前闭目，伺而获之，厨
人方免笞辱。其专固如此。

《李密传》：“开皇中，袭父爵蒲山公。折节下帷，耽学尤好
兵书，诵皆在口。师事国子助教包恺，受《史记》《汉书》，励
精忘倦，恺门徒皆出其下。”
《儒林传》：“辛彦之博涉经史，与天水牛弘同志好学，撰
坟典一部，六官一部，祝文一部，礼要一部，新礼一部、
《五经异义》一部，并行于世。”

何妥字栖凤历国子祭酒撰。“《周易》讲疏十三卷孝经
义疏三卷。《庄子》义疏四卷及与沉重等撰三十六科
鬼神感应等大义九卷封禅书一卷乐要一卷文集
十卷并行于世。”

萧该性笃学诗书春秋礼记并通大义尤精。《汉书》甚
为贵游所礼后。又撰《汉书》及文撰音义咸为当时所
贵。

包恺字和乐其兄愉明五经恺悉传其业。又从王仲
通受。《史记》《汉书》尤称精究。

房晖远字崇儒幼有志行治三礼春秋三传诗书。《周
易》兼善图纬恒以教授为务高祖受禅迁太常博士
太常卿牛弘每称为五经库。

马光，字荣伯，少好学，从师数十年，昼夜不息，图书谶
纬，莫不毕览。尤明《三礼》，为儒者所宗。开皇初，高祖征
山东义学之士，光与张仲让、孔笼、窦士荣、张黑奴、刘
祖仁等俱至，并授太学博士，时人号为“六儒。”仲让未
几告归里，著书十卷，自云：“此书若奏我，必为宰相。”
刘焯，字士元，昌亭人，少与河间刘炫结盟为友交。津
桥刘智海，家素多坟籍，焯与炫就之读书，向经十载，
虽衣食不继，晏如也，遂以儒学知名。焯以教授著述
为务，孜孜不倦。贾、马、王、郑所传章句，多所是非。《九章
筭术》《周髀七曜历书》十馀部，推步日月之经，量度山
海之术，莫不核其根本，穷其秘奥。著《稽极》十卷，《历书》
十卷，《五经述议》，并行于世。

刘炫，字光伯，景城人。少与信都刘焯闭户读书，十年
不出。周武帝时，遍直三省，竟不得官。自陈于内史，内
史送诣吏部，吏部尚书韦世康问其所能，炫自为状
曰：“《周礼》《礼记》《毛诗》《尚书》《公羊》《左传》《孝经》《论语》，孔、郑、王、
何、服、杜等注，凡十三家，虽义有精粗，并堪讲授。《周易》
《仪礼》《穀梁》，用功差少。子史文集，嘉言美事，咸诵于心。
天文律历，穷核微妙，至于公私文翰，未尝假手。”除殿
内将军，时牛弘奏请购求天下遗逸之书，炫遂伪造
书百馀卷，题为《连山易》《鲁史记》等，录上送官，取赏而
去。后有人讼之，经赦免死，坐除名，归于家。以教授为
务。著《论语述议》十卷，《春秋攻昧》十卷，《五经正名》十二
卷，《孝经述议》五卷，《春秋述议》四十卷，“《尚书述议》二十
卷，《毛诗述议》四十卷，《注诗序》一卷，《筭术》一卷”，并行于
世。

张仲字叔元。思经典，撰《春秋义略》，异于杜氏七十
馀事，《丧服义》三卷，《孝经义》三卷，《论语义》十卷，《前汉音义》十二卷。

王孝籍少好学博览群书遍治五经颇有文翰开皇
中召入秘书。

《文学传》：“刘臻字宣挚。高祖受禅，皇太子勇引为学士，
甚亵狎之。臻无吏干，又性恍惚，耽悦经史，终日覃思，
至于世事，多所遗忘。”

王𫠆字景文，年二十尚不知书为其兄颙所责怒，于
是感激始读《孝经》《论语》昼夜不倦。遂读《左传》《礼》《易》《诗》
《书》乃叹曰：“书无不可读者。”勤学累载遂遍通五经究
其旨趣大为儒者所称解缀文，善谈论年二十二周
武帝引为露门学士每有议决多𫠆所为而𫠆性识
甄明精力不倦好读诸子，遍记异书当代称为博物。
又晓兵法，益有纵横之志。每叹生不逢时，常以将相
自许。开皇五年，授著作佐郎，寻令于国子讲授。会高
祖亲临释奠，国子祭酒元善讲《孝经》，𫠆与相论难，词
义锋起，善往往见屈。高祖大奇之，起授国子博士。撰
《五经大义》三十卷，有集十卷。

崔儦字岐叔少与范阳卢思道陇西辛德源同志友
善每以读书为务负恃才地忽略世人大署其户曰：
“不读五千卷书者无得入此室”数年之间遂博览群
言多所通涉。

诸葛颖字汉周武平齐杜门不出者十馀年习。《周
易》图纬仓雅庄老颇得其要炀帝即位迁著作郎有
集二十卷撰銮驾北巡记三卷幸江都道里记一卷
洛阳古今记一卷马名录二卷并行于世。

孙万寿，字仙期。年十四，就阜城熊安生授《五经》，略通
大义，兼博涉子史，善属文，美谈笑。博陵李德林见而
奇之。仁寿初，征拜豫章王长史，授大理司直。有集十
卷行于世。

王贞，字孝逸，梁郡陈留人也。少聪敏，七岁好学，善《毛
诗》《礼记》《左氏传》《周易》，诸子百家，无不毕览。善属文词，
不治产业，每以讽读为娱。炀帝即位，齐王暕镇江都，
闻其名，以书召之。及贞至，王以客礼待之，朝夕遣问
安不？又索文集。贞启谢，齐王览所上集，善之，赐良马
四匹。贞复上《江都赋》，王赐钱十万贯，马二匹。

虞绰字士裕大业初转为秘书学士奉诏与秘书郎
虞世南著作佐郎庾自直等撰长洲玉镜等书十馀
部绰所笔削帝未尝不称善。

潘徽，字伯彦，吴郡人。性聪敏，少受礼于郑灼，受《毛诗》
于施公，受书于张冲，讲《庄》《老》于张讥，并通大义。尤精
三史，善属文，能持论。陈选为客馆令。陈灭，为州博士。
秦孝王俊闻其名，召为学士。尝从俊朝京师，在途，令
徽于马上为赋，行一驿而成，名曰《述思赋》。俊览而善
之。复令为《万字文》，并遣撰集字书，名为《韵纂》，徽为序。
晋王广复引为扬州博士，令与诸儒撰《江都集礼》一
部，复令徽作序，凡十二帙，一百二十卷。炀帝嗣位，诏
徽与著作佐郎陆从典、太常博士褚亮、欧阳询等助
越公杨素撰《魏书》，会素薨而止。

杜正藏，字为善，好学善属文，著碑诔铭颂诗赋百馀
篇。又著《文章体式》，大为后进所宝，时人号为“文轨。”乃
至海外高丽、百济亦共传习，为《杜家新书》。

刘善经，博物洽闻，尤善词笔。历太子舍人。著《酬德传》
三十卷，《诸刘谱》三十卷、《四声指归》一卷，行于世。
《隐逸传》：李士谦，字子约，博览群籍，兼善天文术数。齐
吏部尚书辛术召署员外郎，不就。

崔廓字士元博览书籍多所通涉山东学者皆宗之
与赵郡李士谦为忘言之友。

廓子赜，大业五年，受诏与诸儒撰《区宇图志》二百五
十卷，奏之。帝不善之，更令虞世基、许善心衍为六百
卷。以父忧去职，寻起令视事。辽东之役，授鹰扬长史，
置辽东郡县名，皆赜之议也。奉诏作《东征记》，所著词
赋碑志十馀万言，撰《洽闻志》七卷，《八代四科志》三十
卷，未及施行，江都倾覆，咸为煨烬。

张文诩父琚开皇中为洹水令以清正闻有书数千
卷教训子侄皆以明经自达文诩博览文籍特精三
礼其。《周易》诗《书》及《春秋》三传并皆通习每好郑元注
解以为通博其诸儒异说亦皆详究焉高祖引致天
下名儒硕学之士其房晖远张仲让孔笼之徒并延
之于博士之位文诩时游太学晖远等莫不推伏之
学内翕然，咸共宗仰。其门生多诣文诩请质疑滞，文
诩辄博引证据，辨说无穷，唯其所择。治书侍御史皇
甫诞，一时朝彦，恒执弟子之礼。适至南台，遽饰所乘
马，就学邀屈。文诩每牵马步进，意在不因人以自致
也。右仆射苏威闻其名而召之，与语大悦，劝令从官。
文诩意不在仕，固辞焉。仁寿末，学废，文诩策杖而归，
灌园为业。

《艺术传》：“庾季才幼颖悟，八岁诵《尚书》，十二通《周易》，好
占元象。撰《灵台秘苑》一百二十卷，《垂象志》一百四十
二卷，《地形志》八十七卷，并行于世。”

卢太翼七岁诣学日诵数千言州里号曰：神童及长
闲居味道不求荣利博综群书爰及佛道皆得其精微尤善占候算历之术隐于白鹿山。

萧吉博学多通尤精阴阳算术著“《金海》三十卷《相经
要录》一卷《宅经》八卷《葬经》六卷《乐谱》十二卷及《帝王
养生方》二卷《相手板要决》一卷《太一立成》”一卷并行
于世。

临孝恭，京兆人也。明天文算术，高祖甚亲遇之。每言
灾祥之事，未尝不中，上因令考定阴阳。官至上仪同。
著《欹器图》三卷，“《地动铜仪经》一卷，《九宫五墓》一卷，《遁
甲月令》十卷，《元辰经》十卷，《元辰厄》一百九卷，《百怪书》
十八卷，《录命书》二十卷，《九宫龟经》一百一十卷，《太一
式经》三十卷，《孔子马头易卜书》一卷”，并行于世。
刘祐，荥阳人。开皇初，为大都督，封索卢县公。其所占
候，合如符契，高祖甚亲之。初与张宾、刘辉、马显定历。
后奉诏撰《兵书》十卷，名曰《金韬》，上善之。复著《阴策》二
十卷，《观台飞候》六卷，《元象要记》五卷，《律历术文》一卷，
《婚姻志》三卷，《产乳志》二卷，《式经》四卷，《四时立成法》一
卷，《安历志》十二卷，《归正易》十卷，并行于世。

《百济国传》：“俗尚骑射，读书史，亦知医药蓍龟占相之
术。